Comunicat stampa

# Hermann Josef Keim

# N artist sudtirolesc tla Siberia 1915 - 1920

Cunferënza cun

Lena Radauer, Università de Freiburg (D)

n merdi, ai 10 de nuvëmber 2015, dala 20.00

tla gran sala de chemun a S. Cristina

Ntan la Gran Viera iel ruvei feter 2,4 milions de persones che purteniova ala putënzes dl’Europa zentrela te perjunia russa. La majera pert, ntëur n doi milions, fova reprejentanc dl’armeda/forzes austro-ungariches. Coche i perjunieres rusc univa tratei (tla detenzion) dependova da de plu fators, cieche cuntova fova dantaldut la pusizion militera y naziunalità. Che nce n mestier ëssa pudù avëi n gran pëis y nfulenzé l’esperienza de perjunia, possen se tò ju dal ejëmpl dl scultëur y graficher de Gherdëina **Hermann Josef Keim** (1886-1964). Coche „Leutnant di Tiroler Kaiserschützen“ iel deventà perjunier di rusc de merz dl 1915, da chël che l ie unì delidà de auril dl 1920. Chisc ani griefs/pesoc à Keim passà tla Siberia, giamian ju almanco cinch „Lager“. Te chësc tëmp ie l artist stat bon de tò su imprescions che l à pona adurvà coche ispirazion per si dessënies. Na bela cumpëida de lëures dl artist nes dà nia mé na imprescion dla realtà dla vita da unidì di perjunieres. I desmostra l gran savëi de Keim, cun na bela lingia de tecniches artistiches defrëntes: daujin a lëures ziplei, iel nce dessënies cun rispl, acuarei, chedri a uele, „collage“, stampes grafiches coche nce truepa schizes che rafigurea la cuntreda y la persones te y ora dl „Lager“. Sun chisc chedri à l jëunn „Kaiserjäger“ metù ju mprescions dl tëmp de viera che va scialdi a cuer.

L fin de chësta cunferënza ie chël de dé na udleda ala criazions d’ert tla Siberia de Hermann Josef Keim, coche nce de ti jì do ala storia de prijunia cun fotografies y scric per giapé n cheder plu sot. L vën cunscidrà la situazion di perjunieres tirolesc, ma l vën dantaldut tenì cont te na maniera particulera di artisć.

La cunferënza ie metuda a jì dal Museum Gherdëina y fej pert dl pruiet „Gherdëina y la Gran Viera“ sustenì dai Cunsëies de Furmazion de Gherdëina.  
  
La reladëura Lena Radauer à studià Slavistica y dat ora publicazions sun l tema di perjunieres ntan la Gran Viera y dla cultura ti „Lager“. Per la cunferënza te Gherdëina se ala dat ju cun l arpescion dl Keim cunserveda tla familia dl artist y á fat nrescides ti archifs di “Lager” dla Sibiria.  
  
L’entreda ie debant.

**Info:**

Museum Gherdëina

39046 Urtijëi

Dr. Paulina Moroder, diretëura

Tel. 0471 797554 – mobil 338 6040477

[info@museumgherdeina.it](mailto:info@museumgherdeina.it)

www.museumgherdëina.it